Il-Ministru għas-Saħħa Ġermaniż, Jens Spahn, qal li l-Ġermanja bħalissa qiegħda tesperjanza r-raba' mewġa tal-pandemija tal-Covid-19. Dan wara li nhar l-Erbgħa li għadda, id-Dipartiment tas-Saħħa tal-Ġermanja ħabbar li nstabu aktar minn 20,000 każ ġdid u li mietu 194 persuna li kellhom il-Covid-19. Spahn żied jgħid li din il-mewġa qiegħda taffettwa ħażin lis-servizzi tas-saħħa fil-pajjiż, u li hemm biża' li l-isptarijiet ma jkollhomx biżżejjed sodod għan-nies infettati bil-Covid-19. Il-Ministru għas-Saħħa Ġermaniż appella lill-Gvern biex dawk kollha li ma tlaqqmux ma jitħallewx jidħlu f'ċerti postijiet pubbliċi, sakemm ma jurux test negattiv għall-Covid-19. Spahn iddikjara wkoll li l-Gvern għandu jlaqqam aktar nies bil-vaċċin tal-booster. B'reazzjoni għaż-żieda fil-każijiet, il-Kanċillier tal-Ġermanja Angela Merkel esprimiet it-tħassib tagħha, u qalet li l-Ġermanja tinsab f'din is-sitwazzjoni minħabba li ħafna qegħdin jitraskuraw u mhux jieħdu l-vaċċin. Minkejja li Merkel temmen li t-tilqim m'għandux ikun obbligatorju fil-pajjiż, hija stqarret li tinsab imdejqa li bejn żewġ u tliet miljun Ġermaniż ta' aktar minn 60 sena ma ħadux it-tilqima. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_6183ce4713c2f_rand.td-a-rec-img{text-align:left}.td_uid_3_6183ce4713c2f_rand.td-a-rec-img img{margin:0 auto 0 0}